Scandal la locuinţa Luizei Melencu: mama fetei a refuzat să meargă la prelevare de probe, bunicul a amenințat că-şi dă foc. Cei doi au fost internați la Spitalul din Craiova

UPDATE 21.22 Monica Melencu și tatăl ei au fost luați cu ambulanța după ce li s-a făcut rău și au fost duși la un spital din Craiova, unde vor rămâne peste noapte sub supraveghere medicală. ”Pacientul prezenta o criză hipertensivă, iar amândoi aveau dureri în piept cu caracter anginos (…) După rezultatele analizelor de laborator, vom decide dacă rămân internați sau nu. Oricum, rămân în unitatea primire urgențe până când nu vor mai prezenta risc. Sunt amândoi epuizați fizic și psihic astfel încât există riscul unei complicații din inhalarea vaporilor de benzină. Bărbatul încă mirosea a benzină”, a declarat unul dintre medicii spitalului

——————————————————————————————————————————–

Mai mulţi jandarmi şi poliţişti s-au prezentat vineri după-amiază în localitatea Dioşti, la locuinţa familiei Melencu, ca să o ducă pe mama Luizei la DIICOT pentru prelevarea de noi probe biologice. Femeia refuză să meargă, iar bunicul fetei a ameninţat că îşi dă foc și și-a turnat pe corp benzină, potrivit News.ro.

Autorităţile s-au prezentat la locuinţa familiei după ce Monica Melencu a refuzat să se prezinte la DIICOT, unde a fost citată, şi după ce instanţa de judecată a emis un mandat de aducere.

Mama Luizei Melencu refuză însă să părăsească locuinţa, iar familia femeii a chemat ambulanţa, după ce acesteia i s-a făcut rău.

La un moment dat, bunicul tinerei dispărute a ameninţat că se va autoincendia, moment în care jandarmii au intervenit şi l-au convins să renunţe la gest.

„Pentru ce să mergem să dăm declaraţii? Eu nu sunt sigur că vom ajunge în cuşca cu lei, acolo şi ne vom rezuma numai la atât! (…) Se poartă cu mănuşi cu Dincă, cu hoţii, cu infractorii”, a afirmat bunicul tinerei.

Rudele Luizei susţin că nu mai au încredere în autorităţi, după ce timp de cinci luni au primit foarte puţine date despre ea, şi declară că au convingerea că fata este încă în viaţă.

Poliţia Română a anunţat că mandatul de aducere pe care îl pun în executare poliţiştii din Dolj este eliberat de Tribunalul Bucureşti, Secţia I Penală, şi că poliţiştii şi jandarmii acţionează în baza art 266 CPP.

Autorităţile judiciare din România au trimis către SUA probe de material genetic care vor fi analizate prin extragerea ADN-ului mitocondrial, metodă pe care Institutul Naţional de Medicină Legală „Mina Minovici” nu este omologat să o realizeze, a anunţat, miercuri, procurorul şef al DIICOT Felix Bănilă, citat de News.ro.

Felix Bănilă a anunţat că mama Luizei Melencu, Monica Melencu, a fost invitată să meargă joi la sediul DIICOT pentru a spune dacă este sau nu de acord cu recoltarea de probe biologice.

Anterior, DIICOT a precizat că a cerut ajutorul specialiştilor FBI pentru a face o expertiză genetică în cazul victimei majore a lui Gheorghe Dincă, prin care să se stabilească profilul genetic (ADN mitocondrial şi cromozomial), motivând că analiza genetică de tip mitocondrial nu poate fi făcută în România. Totodată, ei au solicitat sprijinul FBI pentru stabilirea profilului psihologic /comportamental al lui Gheorghe Dincă. „Precizăm faptul că în cauză nu există date sau indicii care să conducă la ipoteza implicării în vreun fel a vreunui cetăţean american în activităţile ce formează obiectul dosarului de urmărire penală, iar efectuarea unei comisii rogatorii cu Statele Unite ale Americii este motivată exclusiv de înalta specializare a F.B.I. în materia analizelor şi expertizelor în cauze de acest gen”, a arătat DIICOT.

Foto: Luiza Melencu (Contul de Facebook)

Citește tot articolul pe News.ro